I maj er flere nordjyske badestrande blevet testet for giftige fluorstoffer. Prøverne er blevet taget for at sikre, at man trygt kan hoppe i vandet over sommermånederne uden at skulle frygte de farlige flourstoffer - kendt som PFAS. Men ifølge Miljøstyrelsen var samtlige prøver af PFAS i badevand langt under EU's grænseværdi. Alligevel er der "god grund til at undgå kontakt med havskum", lyder opfordringen. For lidt vind Der er blevet taget prøver 20 forskellige steder på landsplan af badevand, havskum og soppevand i søer på stranden. Som det fremgår af kortet nedenfor, var alle prøver af badevandet var markant under EU's grænseværdi for badevand på 40 ng/L. Også de nordjyske strande, hvor der flere steder slet ikke kunne påvises PFAS i vandet. Men fordi vejret har været stille den seneste tid, har det kun været muligt for Miljøstyrelsen at teste ganske lidt havskum. Derfor er der kun blevet taget én enkelt prøve af havskum og én enkelt vandprøve fra en soppesø. PFAS-indholdet i prøven fra soppesøen var langt under grænseværdien for badevand, mens prøven af havskum fortsat er på laboratoriet for at blive "kvalitetssikret". Fraråder kontakt Selvom prøverne er under grænseværdien, frarådes der kontakt med havskum. Der er lavet få undersøgelser af PFAS-indholdet i havskum. Men de undersøgelser, der er lavet, har alle vist, at havskum kan indeholde høje koncentrationer af PFAS. Derfor fraråder Styrelsen for Patientsikkerhed nu generelt direkte kontakt med blivende havskum, som ligger på stranden. - Resultaterne bekræfter det billede, som vi også så sidste år, med lave koncentrationer af PFAS i badevandet. For havskum og soppevand har Miljøstyrelsen aktuelt kun få målinger, men de resultater, som Styrelsen for Patientsikkerhed baserer deres udtalelse om havskum på, tyder på, at PFAS kan opkoncentreres i havskum, siger kontorchef Jane Hansen fra Miljøstyrelsen. Der tages prøver igen i august og oktober 2023, og Miljøstyrelsen orienterer kommunerne, hvis der skulle blive fundet for høje værdier af PFAS.

Opsummering:
De første resultater af undersøgelser af PFAS i badevand og havskum ligger klar.